b'\n_START_ARTICLE_\nLiaudies pedagogika\n_START_PARAGRAPH_\nLiaudies pedagogika \xe2\x80\x93 neformali ugdymo sistema, orientuota \xc4\xaf tradicini\xc5\xb3 vertybi\xc5\xb3 t\xc4\x99stinum\xc4\x85 ir glaud\xc5\xbeiai susijusi su ugdymo praktika; tautos materialin\xc4\x97s ir dvasin\xc4\x97s kult\xc5\xabros pagrindu istori\xc5\xa1kai susiformavusi pedagogini\xc5\xb3 \xc5\xbeini\xc5\xb3, pa\xc5\xbei\xc5\xabr\xc5\xb3, id\xc4\x97j\xc5\xb3, patyrimo, ideal\xc5\xb3 visuma.\n_START_SECTION_\nYpatyb\xc4\x97s\n_START_PARAGRAPH_\nLiaudies pedagogika atspindi tautos daugumos (paprast\xc5\xb3, \xc5\xbeemesnio arba vidurinio socialini\xc5\xb3 sluoksni\xc5\xb3 \xc5\xbemoni\xc5\xb3) pedagogin\xc4\x99 kult\xc5\xabr\xc4\x85, i\xc5\xa1 kartos \xc4\xaf kart\xc4\x85 perduodam\xc4\x85 ugdymo patirt\xc4\xaf ir id\xc4\x97jas. Liaudies ugdymo praktika, i\xc5\xa1rei\xc5\xa1kianti vis\xc5\xb3 tautos \xc5\xbemoni\xc5\xb3 nat\xc5\xabral\xc5\xb3 tro\xc5\xa1kim\xc4\x85 fizi\xc5\xa1kai ir dvasi\xc5\xa1kai tobul\xc4\x97ti, gyvavo ne formaliomis, o nat\xc5\xabraliomis gyvenimo s\xc4\x85lygomis, gamtoje, etnin\xc4\x97je aplinkoje, veikiant tam tikroms elgesio normoms, tradicijoms, papro\xc4\x8diams. Kitaip nei mokslin\xc4\x97 pedagogika, liaudies pedagogika neturi logi\xc5\xa1kos, grie\xc5\xbetos s\xc4\x85vok\xc5\xb3 sistemos. Veiksni\xc5\xb3, istorijos raidoje nul\xc4\x97musi\xc5\xb3 vaik\xc5\xb3 ir jaunimo ugdymo \xc4\xafvairov\xc4\x99, liaudies pedagogikos savitum\xc4\x85, yra labai daug, tod\xc4\x97l jos tyrim\xc5\xb3 tematika labai \xc4\xafvairi._NEWLINE_Vaik\xc5\xb3 ir jaunimo istorinio ugdymo tyrimo kryptys ir sukauptos ugdymo patirties analiz\xc4\x97 dar vadinama tradicine pedagogika, tautos pedagogika, etnopsichologija, etnopedagogika, pedagogine antropologija, vaik\xc5\xb3 aukl\xc4\x97jimo praktika \xc5\xa1eimoje, ugdymo etnologija. Liaudies pedagogika susijusi su etnografija, tautosaka, sociologija, liaudies filosofija.\n_START_SECTION_\nTyrimai\n_START_PARAGRAPH_\nPagrindin\xc4\x97s liaudies pedagogikos tyrim\xc5\xb3 kryptys: pedagogin\xc4\x97 tradicija kaip kart\xc5\xb3 t\xc4\x99stinumo veiksnys; paprotini\xc5\xb3 veiksm\xc5\xb3 ilgalaiki\xc5\xa1kumas, kartojimas, patrauklumas; per tradicij\xc4\x85 i\xc5\xa1 kartos \xc4\xaf kart\xc4\x85 perduodamas tautos dvasingumas, mentalitetas, tautin\xc4\x97 savimon\xc4\x97; liaudies ugdymo strukt\xc5\xabros (idealai, tikslai, veiksniai, metodai ir priemon\xc4\x97s) tyrimai. Ugdymo idealai \xe2\x80\x93 pagarba \xc5\xbemogui, dora, teisingumas ir kt. tiriami kaip universal\xc5\xabs vaiko asmenyb\xc4\x97s formavimosi procesai, tikslai \xe2\x80\x93 kaip ugdymo kryptis (dorinis, fizinis, protinis lavinimas ir mokymas, socialinis, estetinis ugdymas), t. p. tiriami svarbiausi ugdymo veiksniai (darbas, buitis, tradicijos, papro\xc4\x8diai ir kt.), metodai (pavyzdys, parodymas, pamokymas, pratinimas, \xc4\xaftraukimas \xc4\xaf veikl\xc4\x85, ai\xc5\xa1kinimas, patarimas, u\xc5\xbeuomina, pasakojimas, liepimas, \xc4\xaftikinimas, skatinimas, ironija, draudimas, dr\xc4\x85sinimas, bausm\xc4\x97 ir kt.)._NEWLINE_Liaudies pedagogikos priemon\xc4\x97s apima liaudies k\xc5\xabryb\xc4\x85, \xc4\xafvairi\xc5\xb3 \xc5\xbeanr\xc5\xb3 tautosak\xc4\x85 (mitologija, sakm\xc4\x97s, pasakos, lop\xc5\xa1in\xc4\x97s, dainos, prie\xc5\xbeod\xc5\xbeiai, patarl\xc4\x97s, m\xc4\xafsl\xc4\x97s, \xc5\xbeaidimai), jos tiriamos kaip kiekvieno istorinio laikotarpio, epochos vaik\xc5\xb3 aukl\xc4\x97jimo patyrimas ir laikotarpio id\xc4\x97jas atspindinti sistema._NEWLINE_Liaudies ir teorin\xc4\x97s pedagogikos s\xc4\x85veika tiriama metodologiniu lygmeniu, siekiama nustatyti jos perimamumo principus, svarbiausius veiksnius, lemian\xc4\x8dius ugdymo teorijos raid\xc4\x85, istorin\xc4\xaf ugdymo teorijos virsm\xc4\x85 praktika. Liaudies pedagogikos tyrimai orientuoti \xc4\xaf tautinio ugdymo pradmenis, tautin\xc4\x97s savimon\xc4\x97s ir tapatumo formavimosi ontologinius pagrindus. \xc5\xa0ios tyrimo kryptys nusako tyrin\xc4\x97toj\xc5\xb3 l\xc5\xabkes\xc4\x8dius; i\xc5\xa1 ilgaam\xc5\xbeio pedagogin\xc4\x97s kult\xc5\xabros palikimo atsekti dvasingo \xc5\xbemogaus ugdymo tradicin\xc4\x99 patirt\xc4\xaf, metodus, priemones, kuriomis b\xc5\xabt\xc5\xb3 grind\xc5\xbeiamas \xc5\xa1iuolaikinis jaunimo ugdymas pakitusiomis visuomenin\xc4\x97mis s\xc4\x85lygomis.\n_START_SECTION_\nIstorija\n_START_PARAGRAPH_\nLiaudies pedagogikos id\xc4\x97jos ir istorin\xc4\x97 vaik\xc5\xb3 ugdymo praktika prad\xc4\x97jo formuotis giminin\xc4\x97je gentin\xc4\x97je bendruomen\xc4\x97je, v\xc4\x97liau pl\xc4\x97tojosi tautoje, etnin\xc4\x97je aplinkoje. Ankstyvojoje liaudies kult\xc5\xabroje vyravo sinkretin\xc4\x97s vaik\xc5\xb3 religinio aukl\xc4\x97jimo formos. Vaik\xc5\xb3 istorine ugdymo praktika susidom\xc4\x97ta XIX a. antroje pus\xc4\x97je i\xc5\xa1sipl\xc4\x97tus etnologijos ir pedagogikos tyrimams, jiems diferencijuojantis ir did\xc4\x97jant paprast\xc5\xb3 \xc5\xbemoni\xc5\xb3 vaidmeniui visuomeniniame gyvenime. 1864 m. liaudies pedagogikos termin\xc4\x85 pirmasis pavartojo rus\xc5\xb3 pedagogas K. U\xc5\xa1inskis. Pirmieji liaudies pedagogikos tyrin\xc4\x97tojai (rus\xc5\xb3 pedagogai Konstantinas U\xc5\xa1inskis, P. Kapteriovas, G. Vinogradovas) daugiausia r\xc4\x97m\xc4\x97si tautosakos ir etnografijos \xc5\xa1altiniais, tyr\xc4\x97 liaudies po\xc5\xbei\xc5\xabr\xc4\xaf \xc4\xaf ugdym\xc4\x85 ir praktines ugdymo priemones._NEWLINE_XX a. viduryje vaiko asmenyb\xc4\x97s brendim\xc4\x85 tautos kult\xc5\xabroje tyrin\xc4\x97jo JAV antropologai F. Boasas, M. J. Mead, M. J. Herskovicas, J. Vaitingas ir B. Vating.\n_START_SECTION_\nLiaudies pedagogika Lietuvoje\n_START_PARAGRAPH_\nLietuvoje XIX a. septintame de\xc5\xa1imtmetyje Motiejus Valan\xc4\x8dius k\xc4\x97l\xc4\x97 vaik\xc5\xb3 ir jaunimo tradicinio ugdymo reik\xc5\xa1m\xc4\x99, skleid\xc4\x97 liaudies pedagogikos id\xc4\x97jas, pagr\xc4\xafstas dora, tik\xc4\x97jimu ir sveika nuovoka \xc5\xa1eimoje. Liaudies pedagogikos samprat\xc4\x85 1924 m. pirmasis pateik\xc4\x97 Jonas Gudaitis-Vabalas pavadindamas j\xc4\x85 istorine pedagogika. Jis tyr\xc4\x97 liaudies pedagogikos raid\xc4\x85 nuo Kristaus gimimo iki krik\xc5\xa1\xc4\x8dionyb\xc4\x97s \xc4\xafsigal\xc4\x97jimo Lietuvoje, j\xc4\x85 l\xc4\x97musius ekonominius, kult\xc5\xabrinius, religinius veiksnius, \xc5\xa1eimos reik\xc5\xa1m\xc4\x99 vaik\xc5\xb3 ugdymui._NEWLINE_Tradicinio vaik\xc5\xb3 ir jaunimo ugdymo kult\xc5\xabros aspektus nagrin\xc4\x97jo Petras Maldeikis, Stasys Yla, m\xc4\xafsli\xc5\xb3 reik\xc5\xa1m\xc4\x99 ugdant vaikus \xe2\x80\x93 Giedr\xc4\x97 Gu\xc4\x8dien\xc4\x97, pasak\xc5\xb3 \xe2\x80\x93 M. Lazauskien\xc4\x97, skatinimo ir bausmi\xc5\xb3 metod\xc4\x85 \xe2\x80\x93 E. Adomavi\xc4\x8dien\xc4\x97, liaudies ugdymo funkcijas (vaiko ugdymo veikl\xc4\x85, jo socializacij\xc4\x85) \xe2\x80\x93 Romanas Jonas Vasiliauskas, liaudies pedagogikos id\xc4\x97jas ir patyrim\xc4\x85 \xc5\xbdemait\xc4\x97s k\xc5\xabryboje \xe2\x80\x93 Rimantas Vaivada, vaik\xc5\xb3 dorin\xc4\xaf ugdym\xc4\x85 kaimo bendruomen\xc4\x97je \xe2\x80\x93 I. Stankuvien\xc4\x97.'